**Ministru kabineta noteikumu projekta “Noteikumi par īpašās veterinārās receptes apriti” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par īpašās veterinārās receptes apriti” (turpmāk – noteikumu projekts) sagatavots, lai noteiktu īpašās veterinārās receptes apriti, kā arī precizētu un pilnveidotu nosacījumus un kārtību, kādā tiek izsniegtas, izrakstītas, uzglabātas, uzskaitītas un iznīcinātas īpašās veterinārās receptes Latvijā kontrolējamo narkotisko vielu, psihotropo vielu un prekursoru II un III sarakstā iekļautām vielām un zālēm (turpmāk – II un III saraksta zāles). Noteikumu projekts virzāms izskatīšanai Ministru kabinetā pēc likumprojekta “Grozījumi Narkotisko un psihotropo vielu un zāļu, kā arī prekursoru likumīgās aprites likumā” (likumprojekts Nr. 885/Lp13) pieņemšanas Saeimā.Noteikumu projekts stāsies spēkā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Narkotisko un psihotropo, kā arī prekursoru likumīgās aprites likuma 36. panta trešā daļa (likumprojekts “Grozījumi Narkotisko un psihotropo vielu un zāļu, kā arī prekursoru likumīgās aprites likumā”, Saeimas likumprojektu reģistra Nr. 885/Lp13).2. Zemkopības ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2010. gada 10. augusta noteikumi Nr. 757 “Īpašās veterinārās receptes izrakstīšanas un uzglabāšanas kārtība” (turpmāk – noteikumi Nr. 757), kas nosaka II un III saraksta zāļu īpašo veterināro recepšu (turpmāk – īpašā recepte) izrakstīšanas un uzglabāšanas kārtību.Ņemot vērā Saeimā izskatāmo likumprojektu “Grozījumi Narkotisko un psihotropo vielu un zāļu, kā arī prekursoru likumīgās aprites likumā”, kas paredz jaunā redakcijā izteikt pilnvarojumu Ministru kabinetam noteikumu izdošanai, ir sagatavots jauns noteikumu projekts. Stājoties spēkā noteikumu projektam, noteikumi Nr. 757 zaudēs spēku.Noteikumu projekts sagatavots, lai noteiktu īpašās veterinārās receptes apriti, precizētu un pilnveidotu prasības un kārtību, kādā izsniedz, uzglabā, uzskaita un iznīcina īpašās veterinārās receptes veidlapas, prasības un kārtību, kādā izraksta, uzglabā, uzskaita un iznīcina recepti, kā arī prasības īpašās veterinārās receptes veidlapas formai. Tāpat tiks nodrošināta precīza un vienota terminoloģija atbilstoši Veterinārmedicīnas likumā un Narkotisko un psihotropo vielu un zāļu, kā arī prekursoru likumīgās aprites likuma terminoloģijai.Noteikumu projektā pēc būtības ir pārņemtas noteikumos Nr. 757 noteiktās prasības un kārtība, kā arī paredzēti šādi grozījumi:1) noteikumos Nr. 757 lietotie termini “veterinārmedicīnas aprūpes komersants” un “narkotiskās vai psihotropās zāles” aizstāti ar terminiem “veterinārmedicīniskās prakses iestāde” un “II un III saraksta zāles”, lai visos normatīvajos aktos, kas reglamentē veterinārmedicīnas jomu, nodrošinātu nepārprotamu, precīzu un vienotu terminoloģiju;2) noteikumu projekta 3. punktā noteikts, ka veterinārmedicīniskās prakses iestādes norīkotā atbildīgā persona ir atbildīgais veterinārārsts. Atbildīgais veterinārārsts ir atbildīgs gan par īpašo recepšu veidlapu, gan par īpašo recepšu, tostarp izrakstīto īpašo recepšu, trešo eksemplāru un nederīgo īpašo recepšu veidlapu apriti veterinārmedicīniskās prakses iestādē;3) noteikumu projekts paredz, ka īpašās receptes veidlapas dienests izsniedz tikai atbildīgajam veterinārārstam saņemot rakstisku veterinārmedicīniskās prakses iestādes pieprasījumu, kas sagatavots brīvā formā, savukārt atbildīgais veterinārārsts tās izsniedz katram veterinārmedicīniskās prakses iestādē praktizējošam veterinārārstam, tā nodrošinot vieglāku īpašo recepšu izsekojamību un uzraudzību (4. un 5. punkts);4) noteikumu projekts paredz vienkāršāku īpašās receptes izrakstīšanu, jo īpašās receptes derīguma termiņš turpmāk būs iespiests tās veidlapā un vairs nebūs jānorāda atsevišķi (7. punkts un noteikumu projekta pielikums);5) lai samazinātu administratīvo slogu un vienkāršotu īpašo recepšu izmantošanu, noteikumu projekta 10. punktā dota iespēja praktizējošam veterinārārstam izmantot vispārpieņemtus receptūras saīsinājumus latīņu valodā, kuri ir viegli saprotami gan praktizējošiem veterinārārstiem, gan farmaceitiem aptiekās;6) noteikumu projekts atvieglo nepieciešamo II un III saraksta zāļu pieejamību, kad zāles dzīvniekam nepieciešams lietot regulāri un ilgstoši (piemēram, dzīvniekiem ar epilepsiju), nenosakot maksimālo ārstēšanas kursa ilgumu, ko atļauts izrakstīt uz vienas receptes. Tādējādi tiek atvieglota regulāra zāļu iegāde dzīvnieka ārstēšanas kursa turpināšanai, kā arī uzlabota dzīvnieka veselības aizsardzība (8. punkts);7) noteikumu projekts paredz, ka īpašās receptes trešo eksemplāru katrs praktizējošs veterinārārsts, kas strādā veterinārmedicīniskās prakses iestādē, nodod uzglabāšanai iestādei, – tā tiek uzlabota īpašo recepšu aprites izsekojamība veterinārmedicīniskās prakses iestādē un dienestam atvieglota uzraudzība un kontrole (11. punkts);8) noteikumu projektā ietverta termina “nederīgās īpašo recepšu veidlapas” definīcija, kā arī precizēta informācija, kas dienestam, īpašās receptes veidlapas saņemot iznīcināšanai, jānorāda nodošanas un pieņemšanas aktā. Noteikumu projekts paredz saīsināt nodošanas un pieņemšanas akta uzglabāšanas laiku veterinārmedicīniskās prakses iestādē no pieciem līdz trīs gadiem. Trīs gadu uzglabāšanas termiņš izvēlēts tāpēc, ka dienests, pamatojoties uz riska pārvaldības sistēmu, uzraudzību un kontroli veterinārmedicīniskās prakses iestādē veic reizi trijos gados. Pārbaudē dienests pārliecinās ne tikai par II un III saraksta zāļu aprites izsekojamību, telpu un aprīkojuma un personāla atbilstību normatīvo aktu prasībām, bet arī pārbauda un salīdzina īpašo recepšu aprites informāciju un to izsekojamību. Pēc dienesta pārbaudes iestāde var iznīcināt salīdzināto un pārbaudīto informāciju par īpašo recepšu apriti. Tāpat noteikumu projekts precizē termiņu (ne retāk kā reizi trijos gados), kādā veterinārmedicīniskās prakses iestādei dienestā jānodod iznīcināšanai nederīgās recepšu veidlapas, tādējādi nodrošinot vienotu normatīvā akta piemērošanu visām veterinārmedicīniskās prakses iestādēm, kā arī dienestam atvieglojot īpašo recepšu izsekojamību un uzraudzību (12.2. apakšpunkts un 15.punkts);9) noteikumu projektā nav ietverta prasība veterinārmedicīniskās prakses iestādei reizi ceturksnī veikt īpašo recepšu veidlapu inventarizāciju, kā arī par pārbaudes rezultātiem sagatavot inventarizācijas aktu, lai atvieglotu veterinārmedicīniskās prakses iestādes iekšējā darba organizāciju un samazinātu slogu inventarizācijas akta sagatavošanā. Tomēr noteikumu projekts paredz, ka ir jāuzskaita un trīs gadus jāuzglabā informācija par īpašo recepšu apriti (14. punkts);10) noteikumu projekts paredz, ka veterinārmedicīniskās prakses iestādei zādzības vai laupīšanas gadījumā par to ir jāziņo Valsts policijai un jāinformē dienests, bet nav jāiesniedz dienestā Valsts policijas ziņojuma kopija par noziedzīgu nodarījumu (17. punkts);11) lai nodrošinātu pilnīgu un precīzu īpašo recepšu veidlapu saturu, noteikumu projekta pielikums tiek redakcionāli precizēts un papildināts ar nepieciešamo informāciju, kas jānorāda, izrakstot īpašo recepti. Savukārt noteikumu projekta 2. punktā noteiktās prasības īpašās receptes veidlapas izmēram un izskatam ir tādas pašas kā patlaban noteikumos Nr. 757 minētās. Tāpat noteikumu projekts paredz pagarināt īpašo recepšu veidlapu derīguma termiņu no 30 līdz 90 dienām, lai atvieglotu dzīvnieku īpašniekiem un turētājiem zāļu regulāru iegādi un dzīvnieka ārstēšanas kursa turpināšanu. Noteikumu projektā arī paredzēta iespēja papildināt īpašo recepšu veidlapu ar tajā norādītu novietnes reģistrācijas numuru, tā atvieglojot II un III saraksta zāļu lietošanas izsekojamību. Ar noteikumu projektu tiek ieviesta jauna īpašo recepšu veidlapa, kas nepieciešama vieglākai zāļu izrakstīšanai un izsekojamībai. Šo īpašo recepšu veidlapu veterinārmedicīniskās prakses iestādei izsniedz dienests pēc noteikumu spēkā stāšanās;12) vecā parauga īpašo recepšu veidlapas veterinārmedicīniskās prakses iestāde mēneša laikā pēc šo noteikumu spēkā stāšanās nodos dienestam iznīcināšanai. Dienests neizlietotās vecā parauga īpašās receptes veidlapas bez papildu maksas apmainīs pret jaunajām īpašās receptes veidlapām (18. punkts).Ar noteikumu projektu tiek pilnveidots valsts pārvaldes pakalpojums “Īpašo veterināro recepšu veidlapu izsniegšana”. Īpašās receptes veidlapas ir nepieciešamas, lai veterinārmedicīniskās prakses iestāde izrakstītu II un III saraksta zāles dzīvnieka ārstēšanai.Noteikumu projektā minēto valsts pārvaldes pakalpojumu “Īpašo veterināro recepšu veidlapu izsniegšana” var pieprasīt un saņemt, izmantojot gan klātienes, gan neklātienes kanālus, un šī pakalpojuma apraksts ir pieejams valsts pārvaldes pakalpojumu portālā www.latvija.lv. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests, Latvijas Lauksaimniecības universitāte |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:1) dienestu;2) 563veterinārmedicīniskās prakses iestādēm;3) 958praktizējošiem veterinārārstiem, kas iekļauti veterinārmedicīnisko pakalpojuma sniedzēju reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz samazināt administratīvo slogu veterinārmedicīniskās prakses iestādēm, samazinot to dokumentu un informācijas apjomu, kas jāsagatavo, jāaizpilda vai jāiesniedz dienestā, nodrošinot īpašo recepšu aprites uzskaiti un izsekojamību, kā arī samazinot uzskaites dokumentu uzglabāšanas laiku.Noteikumu projekts paredz samazināt administratīvo slogu praktizējošiem veterinārārstiem, atvieglojot un vienkāršojot īpašo recepšu izrakstīšanu un to veidlapu aizpildīšanu. |
| 3. | Administratīvo izmaksu monetārs novērtējums | Lielāko daļu izsniegto īpašo recepšu veidlapu izmanto viens veterinārmedicīniskās prakses kabinets. 2017. gadā kopumā tika izsniegta 151 veidlapa un no tām 150 – minētajam veterinārmedicīniskās prakses kabinetam. 2018. gadā kopumā tika izsniegtas 137 veidlapas, no kurām 125 – minētajam veterinārmedicīniskās prakses kabinetam, bet 2019. gadā kopumā tika izsniegtas 217 veidlapas, no kurām 194 – minētajam veterinārmedicīniskās prakses kabinetam. Tādējādi noteikumu projektā paredzēto normu izpildei salīdzinājumā ar esošo sistēmu administratīvās izmaksas iestādēm kopumā ir mazākas par 2000 *euro* gadā, tādēļ administratīvās izmaksas nav aprēķinātas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tiks nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Informācija par noteikumu projektu tika ievietota Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā “Sabiedrības līdzdalība” un Ministru kabineta tīmekļvietnes [www.mk.gov.lv](http://www.mk.gov.lv) sadaļā “Sabiedrības līdzdalība” no 2021. gada 26. februāra līdz 12. martam<https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-noteikumi-par-ipasajam-veterinara?id=1005> Noteikumu projekts ir saskaņots ar biedrībām “Latvijas Veterinārārstu biedrība”, “Lauksaimnieku organizāciju sadarbības padome” un “Zemnieku saeima”. Noteikumu projekts nosūtīts saskaņošanai 2021. gada 26. februārī. |
| 3. | Sabiedrības līdzdalības rezultāti | Par tīmekļvietnē ievietoto noteikumu projektu iebildumi un priekšlikumi nav saņemti.Biedrības noteikumu projektu saskaņoja bez iebildumiem.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekmes uz pārvaldes funkcijām un institucionālo struktūru.Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem.Projekts tiks izpildīts par esošajiem resursiem. |
| 3. | Cita informācija | Nav. |

Zemkopības ministrs K. Gerhards

Broka 67027363

Ketija.broka@zm.gov.lv